L'Eliana celebrarà el Dia de l’Arbre amb una jornada de voluntariat ambiental al barranc de Mandor
05 de febrer de 2016

Diumenge que ve 7 de febrer, els veïns i veïnes de l'Eliana estan convidats a participar en l'activitat de recuperació forestal i neteja que l'Ajuntament ha organitzat amb motiu de la celebració anual del Dia de l'Arbre. L'acció es durà a terme en una superfície d'aproximadament 1.500 m2, situada al final de la Travessia Rosers -zona del barranc de Mandor, pròxima al Centre Sociocultural-, on l'Ajuntament disposa de terrenys de titularitat municipal. Es tracta d'una iniciativa de voluntariat ambiental que en edicions anteriors s'ha convocat a la zona verda d’Entrepins o a l'espai central de Gran Avinguda.

Enguany l'activitat, que començarà a les 10,30 i que està organitzada pel propi Ajuntament i el Fòrum Ciutadà de l'Agenda 21, se centrarà a retirar xicotets residus i fer una plantació popular, una vegada executats els recents treballs d'eliminació de la canya al llarg de tot el barranc de Mandor. La intenció és aconseguir un doble objectiu: sensibilitzar a la ciutadania cap al respecte i conservació dels espais naturals més pròxims, ja que el barranc de Mandor connecta l'Eliana amb el Parc Natural del Túria, i contribuir a controlar l'expansió de la canya, espècie exòtica invasora, mitjançant la plantació d'espècies autòctones de ribera.

Enguany, la realització de l'activitat comptarà amb el suport de la Coordinadora en Defensa dels Boscos del Túria, AFEMPES i el grup scout III Ímpetus. Hi haurà a més tallers infantils i animació. L'organització prega als participants que porten la seua pròpia eina necessària per a la plantació si disposara d'ella.